מקסין פסברג

מקסין פסברג (נולדה ב־1953) היא מנהלת ישראלית, המכהנת כיו"ר דירקטוריון חברת נתיבי איילון. קודם לכן כיהנה כמנכ"לית חברת אינטל ישראל וסגנית נשיא אינטל העולמית.

ביוגרפיה
פסברג נולדה וגדלה ביוהנסבורג שבדרום אפריקה, ב-1970 הגיעה לראשונה לישראל במסגרת תנועת הבונים. היא חזרה לדרום אפריקה ולמדה לתואר ראשון בכימיה ובפיזיקה. ב-1975 עלתה ארצה וב-1978 סיימה תואר שני בכימיה שימושית באוניברסיטה העברית בירושלים. בזמן לימודיה החלה לעסוק בתחום ההוראה, תחילה במכללת אורט בגבעת רם ואחר כך בבית הספר רנה קסין בו שימשה גם כרכזת שכבה. ב-1983 ביקשה להתמנות למנהלת בית ספר חדש בירושלים אך נענתה בסירוב, מה שהוביל אותה לעזוב את התחום.

את הקריירה שלה באינטל החלה בעקבות גיוס עובדים של החברה לקראת הקמת מפעל ייצור המוליכים למחצה בירושלים (פאב 8). פסברג עבדה כמהנדסת ליתוגרפיות בצוות ההקמה של המפעל ובהמשך מונתה לאחראית על חינוך וקשרי קהילה. ב-1991 יצאה להכשרה במרכז הפיתוח של אינטל בפורטלנד שבמדינת אורגון בארצות הברית, ובמהלך תקופתה שם פיתחה שיטה לשימוש בפוליאימיד בתעשייה, שנרשמה כפטנט. לאחר חזרתה לישראל שימשה כאשת הקשר עם האקדמיה וכדוברת חברת אינטל ישראל, ב-1995 הצטרפה לצוות ההקמה של מפעל פאב 18 בקריית גת, ולאחר הקמתו ניהלה בו את חטיבת ההנדסה. בשנים 2000 עד 2004 ניהלה את המפעל בקריית גת בשותפות עם אלכס קורנהאוזר. החל משנת 2004 שימשה פסברג כסגנית נשיא אינטל העולמית.

ב-2006 מונתה למנכ"לית מפעל הדגל של החברה, מפעל פאב 28, גם הוא בקריית גת.

ביוני 2007 החליפה פסברג את קורנהאוזר בתפקיד מנכ"לית אינטל ישראל, בתקופתה נמכר מפעל פאב 18, נסגר מפעל פאב 8 והושלמה בנייתו של מפעל פאב 28. ב-2015 מונתה לאחראית לפעולות ולאסטרטגיה של אינטל ישראל במקומו של מולי אדן. היא כיהנה בתפקיד עד מרץ 2017.

ביולי 2009 מונתה לחברה בוועדה המייעצת למועצה הלאומית לכלכלה והחל מ-2010 מכהנת כחברת וועדת הפרס של פרס ראש הממשלה ליזמות ולחדשנות. ב-2011 זכתה בפרס התעשייה. פסברג נבחרה לאחת ממשיאות המשואה בטקס הדלקת המשואות ביום העצמאות ה'תשע"ד (2014).

לאחר סיום תפקידה כמנכ"לית מונתה פסברג להוביל את הליך המיזוג של מובילאיי לתוך אינטל. בתחילת 2020, לאחר 37 שנות עבודה באינטל, פרשה מהחברה.

ביוני 2017 הוענק לה תואר עמית כבוד מהמרכז האקדמי רופין.

בנובמבר 2021 מונתה ליו"ר דירקטוריון חברת נתיבי איילון.

פסברג מתגוררת בהר אדר שבאזור ירושלים, נשואה ליוסף פסברג ואם לבן ובת.

קישורים חיצוניים 

 מקסין פסברג באתר אינטל ישראל

הערות שוליים

מנכ"לים ישראלים
דירקטורים ישראלים
עולות בשנות ה-1970
עולים בשנות ה-1970
ישראליות ילידות דרום אפריקה
ישראלים ילידי דרום אפריקה
אינטל ישראל: מנהלים
זוכי פרס התעשייה
ישראלים בתעשיית השבבים
משיאי משואה ביום העצמאות: 2014
חברות היכל התהילה של הארגון הבין-לאומי של נשים בטכנולוגיה
כימאיות ישראליות
מנהלות ישראליות
מנהלים ישראלים
ישראליות שנולדו ב-1953
ישראלים שנולדו ב-1953